P6_TA(2004)0110

Napredek Bolgarije na poti k pristopu

Resolucija Evropskega parlamenta o napredku Bolgarije na poti k pristopu (KOM(2004)0657 — C6-0150/2004 — 2004/2183(INI))

Evropski parlament,

- ob upoštevanju rednega poročila Komisije iz leta 2004 o napredku Bolgarije na poti k pristopu (SEK(2004)1199) in strateškega dokumenta (KOM(2004)0657 — C6-0150/2004),

- ob upoštevanju sklepov predsedstva na Evropskem svetu v Kopenhagnu 12. in 13. decembra 2002, na Evropskem svetu v Solunu 19. in 20. junija 2003 in Evropskem svetu v Bruslju 12. in 13. decembra 2003,

- ob upoštevanju svojih resolucij od začetka pristopnega procesa,

- ob upoštevanju člena 45 svojega Poslovnika,

- ob upoštevanju poročila Odbora za zunanje zadeve in mnenja Odbora za proračun (A6-0065/2004),

A. ker je Bolgarija vključena v trenutno potekajoč in nepovraten proces širitve,

B. ker mora pristopni proces temeljiti na načelu "lastnih zaslug" in ker časovni roki pristopa Bolgarije ne bi smeli biti vezani na roke pristopa katere koli druge države kandidatke; ker bi morala Bolgarija zato pristopiti k EU na podlagi individualne pristopne pogodbe,

C. ker Bolgarija stalno napreduje na poti k pristopu v Evropski uniji, saj je začasno zaključila vseh 31 pogajalskih poglavij in je zato uspešno na začrtani poti za pristop januarja 2007,

1. pozdravlja ugotovitev Evropske komisije, da Bolgarija še naprej zadovoljuje kopenhagenska politična merila, da so se njena gospodarska struktura in dosežki pomembno izboljšali ter da glede na raven usklajenosti in izvajanje obveznosti Bolgarija sledi začrtani poti pristopa znotraj postavljenega časovnega okvira;

2. odločno podpira trenutno potekajočo reformo bolgarske javne uprave in spremembe zakonodaje o državni upravi, s čimer se krepi načelo zaslug;

3. pozdravlja občutno povečanje sredstev, namenjenih reformi sodstva, in poziva k nadaljnjemu povečanju prizadevanj v boju proti organiziranem kriminalu in korupciji ter trgovanju z ljudmi; poziva bolgarske oblasti naj učinkovito ukrepajo pri preprečevanju zlorab državnih oblasti pri vstopu ali tranzitu oseb v Bolgariji; poziva Bolgarijo, naj si z ustreznim usposabljanjem policistov tudi nadalje prizadeva za izboljšanje razmer med priporom;

4. poziva Bolgarijo naj z vzpostavitvijo zanesljive zbirke podatkov o zlorabljenih in pogrešanih osebah, kakor tudi z zanesljivim sistemom zaščite prič, tudi nadalje učinkovito preprečuje trgovanje z ljudmi, zlasti z ženskami in otroki;

5. izraža pohvalo Bolgariji za trud pri razvijanju okvirja za spopadanje s težavami manjšin; poziva Bolgarijo naj, ob povečanem usmerjenem delovanju Evropske komisije, odločno pospeši vključevanje Romov v družbo, predvsem s pomočjo izobraževanja in možnosti zaposlovanja, izboljšanja življenjskih pogojev, dostopa do zdravstvene oskrbe ter načrtovanja družine, pri čemer se zaveda, da se morajo Romi tudi sami prilagoditi in prevzeti odgovornosti na zgoraj naštetih področjih;

6. pozdravlja napredek v socialnem varstvu otrok, vendar poziva k večji jasnosti in krepitvi ministrske odgovornosti preko ustanovitve ene same agencije z zadostnimi sredstvi, večji preglednosti sistema mednarodnih posvojitev in občutnem izboljšanju razmer otrok v institucijah ter posebnih šolah; poziva Bolgarijo, naj posebej spremlja položaj oseb, ki so jih organi oblasti nastanili v domove za odrasle z motnjami v duševnem razvoju;

7. podpira ugotovitev Komisije, da ima Bolgarija delujočo tržno gospodarstvo, in izraža pohvalo Bolgariji za visoko rast BDP, pomembno zmanjšanje stopnje nezaposlenosti in rekordno raven neposrednega tujega vlaganja, vendar hkrati opozarja, da stopnja nezaposlenost ostaja visoka in da številni ljudje ne občutijo izboljšanja svojega ekonomskega položaja, izseljevanje visoko izobraženih ljudi, kakor tudi nizka mobilnost regionalne delovne sile, pa povzroča pomanjkanje delovne sile v ključnih sektorjih;

8. izraža pohvalo Bolgariji za razvijanje upravnih zmožnosti za izvajanje pravnega reda Skupnosti in ugotavlja, da je na dobri poti, da predčasno dokonča prenos zakonodaje;

9. opozarja, da celotna predpristopna finančna pomoč Bolgariji v letih 2000-2004 znaša približno 178 milijonov eurov letno iz programa Phare, 57,6 milijona eurov iz posebnega pristopnega programa za kmetijstvo in razvoj podeželja (SAPARD) ter med 93 in 127 milijoni eurov iz finančnega instrumenta ISPA za predpristopno pomoč kandidatkam za članstvo; podpira sklep o zagotavljanju dodatnih sredstev iz programa Phare v višini 550 milijonov eurov za obdobje 2000-2009, da se olajša sprememba jedrske elektrarne Kozloduj;

10. poziva Komisijo, naj izboljša upravljanje in ciljno usmerjanje skladov Skupnosti, da bi tako dosegli čim večjo stroškovno učinkovitost;

11. zagotavlja Bolgariji, da bo Evropski parlament še naprej spremljal napredek Bolgarije v pripravah na pristop;

12. poziva Svet in Komisijo, naj nagradita napredek in dosežke Bolgarije v njenih pripravah tako, da se držita načela "lastnih zaslug", zaključita pogajanja in podpišeta Pristopno pogodbo kar se da zgodaj v letu 2005, najraje na začetku pomladi, s čimer bosta omogočila pravočasno ratifikacijo in pristop s 1. januarjem 2007;

13. poziva Svet in Komisijo, naj po zaključku Pristopne pogodbe preverita možnosti povečanja predpristopne finančne pomoči;

14. izraža svojo resno zaskrbljenost nad težkim položajem bolgarskih in palestinskih zdravstvenih delavcev, ki so bili kot osumljenci v kazenskem postopku aretirani leta 1999 in jim je bila smrtna kazen izrečena 6. maja 2004; upa, da bo Libija med pritožbenim postopkom po ponovni proučitvi obstoječih dokazov morebiti želela zaključiti, da bi se pravici zadostilo z njihovim izpustom ob prvi priložnosti;

15. naroči svojemu predsedniku, naj to resolucijo posreduje Svetu in Komisiji ter bolgarski vladi in parlamentu.

--------------------------------------------------